CELEX: 52013PC0330
Language: lt
Date: 2013-05-24
Title: Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai

|
			
		
		
		52013PC0330
		
			Pasiūlymas TARYBOS ĮGYVENDINIMO SPRENDIMAS kuriuo iš dalies keičiamas Įgyvendinimo sprendimas 2011/344/ES dėl Sąjungos finansinės pagalbos suteikimo Portugalijai /* COM/2013/0330 final - 2013/0171 (NLE) */
			
				
		
		
			
			   	AIŠKINAMASIS MEMORANDUMAS
Portugalijos
prašymu 2011 m. gegužės 17 d. Taryba suteikė Portugalijai
finansinę pagalbą (Tarybos įgyvendinimo sprendimas 2011/344/ES),
remdama griežtą ekonomikos ir reformų programą, kuria siekiama
atkurti pasitikėjimą, sudaryti sąlygas tvariam ekonomikos
augimui atkurti ir Portugalijos, euro zonos ir ES finansiniam stabilumui
apsaugoti. 
Pagal Sprendimo 2011/344/ES 3 straipsnio 9
dalį Komisija kartu su TVF ir bendradarbiaudama su ECB atliko
septintą peržiūrą, siekdama įvertinti pažangą
įgyvendinant sutartas priemones, taip pat sutartų priemonių
veiksmingumą ir jų ekonominį bei socialinį poveikį. 
Atsižvelgdama į pastarojo meto
ekonominius, fiskalinius bei finansinius pokyčius ir į politinius
veiksmus, Komisija mano, kad programos tikslams pasiekti būtina pakeisti
tam tikras ekonominės politikos sąlygas, kuriomis grindžiama pagalba,
kaip paaiškinta sprendimo, kuriuo iš dalies keičiamas Tarybos
įgyvendinimo sprendimas, pasiūlymo konstatuojamosiose dalyse. 
Be to, atsižvelgiant į Euro grupės
ir ECOFIN ministrų 2013 m. balandžio 12 d. pareiškimą ir
siekiant užtikrinti sklandų skolos grąžinimo profilį bei
sumažinti refinansavimo poreikius po programos įgyvendinimo,
reikėtų iš dalies pakeisti Tarybos įgyvendinimo sprendimą,
kad būtų galima pratęsti vidutinį bendros priemonės
terminą nuo „iki 12,5 metų“ iki „iki 19,5 metų“, pratęsiant
atskirų išmokų terminus.
Portugalijos prašymu ir atsižvelgdama į
rinkos sąlygas, Komisija gali refinansuoti visus pirminius
įsiskolinimus ar jų dalį, kad pratęstų paskolos dalies
arba dalinės išmokos terminą, jei laikomasi ilgiausio vidutinio 19,5
metų termino. Visos Komisijos iš anksto pasiskolintos sumos laikomos
Europos Centrinio Banko (ECB) sąskaitoje, kurią Komisija atidarė
finansinei pagalbai administruoti. Komisija taip pat užtikrins, kad
atliekamų refinansavimo operacijų terminas atitiktų tinkamo
maržos pagal ES nuosavų išteklių viršutinę ribą valdymo
principus, įskaitant ES obligacijų išpirkimo profilį.
Refinansavimo operacijas planuojama pradėti 2016 m., visas su
kiekvienos operacijos rengimu ir vykdymu susijusias ES išlaidas padengs
Portugalija.
Reikėtų pažymėti, kad sprendimu
siekiama gerinti valstybės skolinimosi sąlygas ir daryti
teigiamą šalutinį poveikį privačiajam sektoriui. Toks
poveikis naudingas tiek šalims kreditorėms, tiek šalims skolininkėms,
todėl didėja euro zonos stabilumas.
Atsižvelgdama į pirmiau pateiktus
paaiškinimus, Komisija mano, kad pakeitimai, kuriuos sudaro Europos
finansinės padėties stabilizavimo priemonės (EFSM) paskolos Portugalijai
vidutinio termino pratęsimas, yra naudingi siekiant programos tikslų.
2013/0171 (NLE)
Pasiūlymas
TARYBOS ĮGYVENDINIMO SPRENDIMAS
kuriuo iš dalies keičiamas
Įgyvendinimo sprendimas 2011/344/ES dėl Sąjungos finansinės
pagalbos suteikimo Portugalijai
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo, 
atsižvelgdama į 2010 m. gegužės
11 d. Tarybos reglamentą (ES) Nr. 407/2010, kuriuo nustatoma
Europos finansinės padėties stabilizavimo priemonė[1], ypač į jo 3
straipsnio 2 dalį,
atsižvelgdama į Europos Komisijos
pasiūlymą,
kadangi:
(1)       pagal Tarybos
įgyvendinimo sprendimo 2011/344/ES 3 straipsnio 9 dalį Komisija kartu
su Tarptautiniu valiutos fondu (TVF) ir Europos Centriniu Banku (ECB) vasario
25 d.–kovo 14 d. atliko septintą valdžios institucijų
pažangos įgyvendinant sutartas priemones peržiūrą. Vėliau,
2013 m. balandžio 14–17 d. ir 2013 m. gegužės 8–11 d.,
tam tikros fiskalinės priemonės buvo įvertintos pakartotinai;
(2)       ES paskolų ilgiausio
vidutinio termino pratęsimas būtų naudingas, nes taip
būtų paremtos Portugalijos pastangos atgauti visas galimybes patekti
į rinką ir sėkmingai baigti programos vykdymą. Kad ES
paskolos ilgiausio vidutinio termino pratęsimas būtų visapusiškai
naudingas, Komisijai turėtų būti leista pratęsti paskolos
dalių ir dalinių išmokų terminą; 
(3)       2012 m. realusis BVP
sumažėjo 3,2 proc. po netikėtai didelio ekonominės veiklos
ir užimtumo sumažėjimo paskutinį metų ketvirtį. Dėl
šių pokyčių ekonomines perspektyvas teko sumažinti: dabar
prognozuojama, kad realusis BVP 2013 m. sumažės 2,3 proc.
dėl didesnio neigiamo perkėlimo iš 2012 m. poveikio, didesnio
vidaus vartojimo sumažėjimo esant didesniam, nei anksčiau numatyta,
nedarbui ir silpnesnių išorės paklausos perspektyvų. Taip pat
planuojama, kad ekonomikos atsigavimas bus vangesnis, kaip tikėtasi
anksčiau: prognozuojama, kad realusis BVP antrąjį metų
pusmetį pasieks žemiausią lygį ir 2014 m. vidutiniškai per
metus augs 0,6 proc.; numatomas realusis BVP augimas 2015 m. bus
1,5 proc. Numatoma, kad 2014 m. nedarbas šoktels iki 18½ proc.
darbo jėgos; 
(4)       2012 m. valdžios
sektoriaus deficitas pasiekė 6,4 proc. BVP, t. y. buvo didesnis
nei programos tikslas – 5 proc. BVP. Nominalų deficitą
paveikė kelios didelės vienkartinės operacijos, kurių
poveikis biudžetui per ankstesnę peržiūrą nebuvo žinomas.
Operacijas, be kita ko, sudaro: kapitalo injekcija į valstybinį
banką CGD (0,5 proc. BVP), „Parpública“ akcininko paskolų
konvertavimo į SAGESTAMO nuosavybę vykdymas per Vyriausybę (tai
dvi valdžios sektoriui nepriklausančios įmonės, operacijos
vertė – 0,5 proc. BVP) ir su BPN turto perdavimu susijęs
nuvertėjimas (0,1 proc. BVP). Be to,
atsižvelgiant į Eurostato patarimą, pajamos iš didžiausių
Portugalijos oro uostų eksploatavimo koncesijos pardavimo buvo traktuojamos
kaip nuosavo kapitalo sumažinimas, taigi, priešingai, nei Vyriausybė buvo
numačiusi biudžete (0,7 proc. BVP), jis neturėjo poveikio
valdžios sektoriaus balansui. Į nominalų balansą
neįtraukus šių vienkartinių veiksnių, valdžios sektoriaus
deficitas būtų buvęs 4,7 proc. BVP, t. y. mažesnis už
tikslą. Neleisti deficitui viršyti šio dydžio buvo didžiulis uždavinys,
nes dėl makroekonominių priemonių nesurinkta pakankamai
pajamų ir jas reikėjo kompensuoti taupant daugiau, negu numatyta
biudžete, visų pirma, kiek tai susiję su viešojo sektoriaus darbo
užmokesčiu, tarpiniu vartojimu ir asignavimais naujiems investiciniams
projektams;
(5)       apskritai 2012 m.
fiskalinės pastangos, vertinamos struktūrinio balanso
pagerėjimu, pasiekė 2,4 proc. BVP ir atitinka 2012 m.
spalio 9 d. Tarybos rekomendaciją ištaisyti perviršinio valdžios
sektoriaus deficito padėtį Portugalijoje. Pirminio struktūrinio
balanso pagerėjimas buvo netgi didesnis – 2,7 proc. BVP;
(6)       atsižvelgiant į
2012 m. pokyčius, naujajame 2013 m. pradiniame biudžete
numatyta, kad trūkstamos pajamos ir padidėję socialiniai
pervedimai natūra perkeliami į kitą laikotarpį, o
didelė dalis 2012 m. paskutinį ketvirtį sutaupytų
lėšų nelaikomos nuolatinėmis, todėl į 2013 m.
perkeliama neigiama maždaug 0,4 proc. BVP suma. Be to, makroekonominė
perspektyva 2013 m. labai pablogėjo, taigi pradinis biudžetas
sumažėjo dar 0,5 proc. BVP. Atsižvelgiant į šiuos pokyčius,
2013–2015 m. laikotarpio biudžeto tikslų, kaip numatyta penktoje
programos peržiūroje (4,5 proc. BVP 2013 m. ir 2,5 proc.
BVP 2014 m.), jau nebūtų įmanoma įgyvendinti. Kadangi
vertinama, kad nuokrypis iš esmės nuo valdžios sektoriaus nepriklauso,
biudžeto koregavimą reikėtų peržiūrėti; 
(7)       todėl deficito tikslai
koreguojami taip: 5,5 proc. BVP 2013 m., 4,0 proc. BVP
2014 m. ir 2,5 proc. BVP 2015 m. Šis fiskalinis planas iš naujo
derinamas, kad 2011–2015 m. laikotarpiu pirminis struktūrinis
koregavimas išliktų apytiksliai 9 proc., bet kartu būtų
leidžiama imtis automatinių stabilizavimo priemonių ir atsižvelgiama į
finansavimo ir skolos apribojimus bei socialines koregavimo išlaidas. Netgi
peržiūrėjus tikslus, reikės didelių konsolidavimo
priemonių: 3,5 proc. BVP 2013 m. ir 2 proc. BVP
2014 m. Programos laikotarpiu numatytas koregavimas grindžiamas
įvairiomis struktūrinėmis išlaidų ir pajamų
priemonėmis. Tikimasi, kad koregavimo plano bus laikomasi ir pasibaigus
programos laikotarpiui, kad iki 2015 m. deficitas neabejotinai
neviršytų 3 proc. ribos;
(8)       į 2013 m. biudžeto
įstatymą įtrauktų struktūrinio pobūdžio diskrecinių
priemonių vertė – šiek tiek daugiau negu 3 proc. BVP,
atsižvelgus į tai, kad viešojo sektoriaus darbuotojams vėl
pradėta mokėti viena iš dviejų išmokų ir dviejų
išmokų pensininkams 1,1 dalis, kurios buvo sumažintos 2012 m.
Tačiau balandžio 5 d. Konstitucinis Teismas priėmė
sprendimą panaikinti kai kurias 2013 m. biudžeto nuostatas,
įskaitant likusią nuostatą nemokėti vienos išmokos viešojo
sektoriaus darbuotojams, mokėti 0,9 dalį išmokos pensininkams ir
nauju mokesčiu apmokestinti bedarbio ir nedarbingumo dėl ligos
išmokas, taigi sukuriamas 0,8 proc. BVP fiskalinis atotrūkis.
Siekiant šį atotrūkį pašalinti ir paremti būtiną
fiskalinį koregavimą 2014 ir 2015 m., Vyriausybė balandžio
ir gegužės mėn. priėmė nuolatinių išlaidų
mažinimo priemonių paketą, kurio bendras poveikis 2013–2014 m.
bus 4,7 mlrd. EUR arba 2,8 proc. BVP ir kurio 0,8 proc. BVP
vertės priemones numatoma įgyvendinti 2013 m.; 
(9)       be to, vėl visiškai
atnaujinus abiejų išmokų viešojo sektoriaus darbuotojams ir
pensininkams mokėjimą, padidėjusios pajamos sudaro daugiau nei
du trečdalius bendrų fiskalinio konsolidavimo pastangų
2013 m., o išlaidų mažinimas sudaro mažiau negu vieną
trečdalį, priešingai pradiniams ketinimams konsoliduoti išlaidas;
(10)     2013 m. į
pajamų priemones įtraukta: gyventojų pajamų mokesčio
restruktūrizavimas; 3,5 proc. mokestis, kuriuo apmokestinama
minimalų darbo užmokestį viršijančių apmokestinamų
pajamų dalis; solidarumo mokestis, kuriuo apmokestinamos didžiausios
pajamos; mokesčio bazės išplėtimas ir kiti pajamas didinantys
pelno mokesčiai; didesni tabako, alkoholio ir gamtinių dujų
akcizai; nekilnojamojo turto mokesčio bazės išplėtimas po
pakartotinio nekilnojamojo turto įvertinimo ir speciali pensijoms taikoma
solidarumo įmoka, siekiant spręsti su amžiumi susijusius tvarumo
uždavinius. Išlaidų priemonėmis numatyta iš esmės mažinti
viešojo sektoriaus darbo užmokestį optimizuojant išteklių
paskirstymą ir keičiant viešojo sektoriaus darbuotojų
skaičių, mažinat išmokas už viršvalandžius, papildomas išmokas ir
kompensacijas už specialias atostogas. Kitos išlaidų mažinimo
priemonės: toliau racionalizuoti sveikatos priežiūros sektorių;
paprastinti socialines išmokas ir teikti tikslingesnę socialinę
paramą; mažinti tarpinį vartojimą šakinėse ministerijose;
sutaupyti lėšų vykdant pakartotines derybas dėl viešojo ir
privačiojo sektorių partnerystės sutarčių ir toliau
restruktūrizuojant valstybines įmones. Dalis numatytų sutaupyti
lėšų bus sutaupytos pirmiausia imantis priemonių, kurios
sukurtos vykdant viešųjų išlaidų peržiūrą; 
(11)     nors ankstesnės
priemonės yra nuolatinės, Vyriausybė taip pat priims
nenuolatinių priemonių, įskaitant lėšų iš ES
fondų panaudojimą ankstyvuoju etapu, inter alia, pervedant
Sanglaudos fondo išteklius iš pradėtų projektų tiems projektams,
kuriuos įgyvendinant pasiekta daugiau pažangos, ir toliau mažinant
kapitalo išlaidas (programa „Polis“);
(12)     be kai kurių
konsolidavimo priemonių, įtrauktų į papildomą
biudžetą, visus kitus teisės aktų pakeitimus ir teisės
aktų pasiūlymus, kurie būtini reformoms įgyvendinti ir
kurie yra susieti su viešųjų išlaidų peržiūra, priims
Vyriausybė arba jie bus pateikti parlamentui iki teisėkūros
sesijos pabaigos 2013 m. liepos mėn. viduryje;
(13)     2014 m. fiskalinis
koregavimas vyks remiantis viešųjų išlaidų peržiūra,
kurią Vyriausybė vykdė per pastaruosius mėnesius, ir apims
nuolatines išlaidų mažinimo priemones – 2 proc. BVP 2014 m.
Pagrindinis viešųjų išlaidų peržiūros priemonių
poveikis trijose pagrindinėse srityse: 1) mažinamas viešojo sektoriaus
darbo užmokestis; 2) mažinamos pensijų išmokos ir 3) mažinamos
sektorių išlaidos šakinėms ministerijoms ir programoms.
Viešųjų išlaidų peržiūros priemonės yra dalis
platesnio masto pastangų reformuoti valstybę, kad būtų
padidinta lygybė ir veiksmingumas teikiant socialinius pervedimus ir
viešąsias paslaugas. Darbo užmokesčio mažinimu 2014 m. siekiama
sumažinti viešojo sektoriaus darbuotojų skaičių kartu
keičiant darbuotojų sudėtį taip, kad būtų daugiau
aukštesnės kvalifikacijos darbuotojų, derinant viešojo sektoriaus
darbo tvarkos taisykles su privačiojo sektoriaus taisyklėmis ir
nustatant skaidresnę darbo užmokesčio politiką, kuri
būtų labiau pagrįsta nuopelnais. Konkrečios reformos:
speciali judumo schema pakeičiama perkvalifikavimo programa, viešojo
sektoriaus darbo valandų skaičius suderinamas su privačiojo
sektoriaus darbo valandų skaičiumi (t. y. darbo laikas
prailginamas nuo 35 iki 40 valandų darbo savaitės), sukuriamas
vadinamasis valandų bankas, sumažinamos teisės į atostogas, įgyvendinama
savanoriško išėjimo iš darbo schema (apskaičiuota, kad tai
sudarytų beveik 0,3 proc. BVP vienkartinių pradinių
išlaidų), sukuriama viena darbo užmokesčio ir priedų skalė.
Visapusiška pensijų reforma padės sutaupyti dar vieną didelę
dalį lėšų ir bus grindžiama lygybės principais bei
pajamų progresiniu apmokestinimu, tokiomis priemonėmis apsaugant
mažiausias pensijas. Konkrečiai reformomis siekiama mažinti esamus
valstybės tarnautojų sistemos ir bendrosios sistemos skirtumus:
ilginamas įstatymais nustatytas pensinis amžius, keičiant tvarumo veiksnį,
ir, jeigu labai reikia, įvedant progresinę tvarumo įmoką.
Galiausiai bus sutaupyta daugiau tarpinio vartojimo ir išlaidų
programų lėšų šakinėse ministerijose;
(14)     atsižvelgiant į
įgyvendinimo proceso politinę ir teisinę riziką, kai kurios
viešųjų išlaidų peržiūros priemonės gali būti
pakeistos panašaus dydžio ir kokybės kitomis priemonėmis vykstant
konsultacijoms su socialiniais ir politiniais partneriais;
(15)     biudžeto koregavimo procesas
susijęs su įvairiomis fiskalinėmis struktūrinėmis
priemonėmis, kuriomis siekiama sustiprinti valdžios sektoriaus
išlaidų kontrolę ir pagerinti pajamų surinkimą. Visų
pirma numatoma visapusiška biudžeto sistemos reforma, įskaitant
centrinės, regioninės ir vietos valdžios lygmenis, siekiant suderinti
ją su biudžeto procedūrų ir valdymo geriausia patirtimi. Naujoji
įsipareigojimų kontrolės sistema duoda rezultatų,
tačiau jos įgyvendinimą reikia atidžiai stebėti, siekiant
užtikrinti, kad įsipareigojimai atitiktų finansavimo galimybes.
Viešojo administravimo reformos bus tęsiamos imantis svarbių viešojo
sektoriaus užimtumo ir viešojo sektoriaus institucijų racionalizavimo
priemonių. Toliau daroma pažanga įgyvendinant pajamų
administravimo reformų darbotvarkę ir valdžios institucijos stiprina
pajamų suderinamumą ir jų stebėseną. Prasidėjo
pakartotinės derybos dėl viešojo ir privačiojo sektorių
partnerysčių ir 2013 m. bei vėliau numatoma sutaupyti daug
lėšų. Valstybinės įmonės pasiekė veiklos
balansą vidutiniškai iki 2012 m. pabaigos, o rezultatams toliau
gerinti numatytos papildomos reformos, kuriomis siekiama veiksmingumo. Daug
sutaupyti padeda sveikatos priežiūros sektoriaus reformos ir jos toliau
įgyvendinamos iš esmės laikantis numatytų tikslų;
(16)     pagal dabartines Komisijos
nominaliojo BVP augimo projekcijas (−1,0 proc. 2013 m.,
1,6 proc. 2014 m. ir 3,3 proc. 2015 m.) ir valdžios
sektoriaus deficito projekcijas (5,5 proc. BVP 2013 m.,
4,0 proc. BVP 2014 m. ir 2,5 proc. BVP 2015 m.) numatoma,
kad skolos santykis su BVP keisis taip: 122,9 proc. BVP 2013 m.,
124,2 proc. BVP 2014 m. ir 123,1 proc. BVP 2015 m. Skolos
santykis su BVP pradėtų mažėti po 2014 m., jei ir toliau
bus mažinamas deficitas. Skolos dinamikai poveikio turi keletas ypatingų
operacijų, įskaitant didelės apimties finansinio turto
įsigijimą, visų pirma susijusį su galimu bankų
rekapitalizavimu ir valstybės įmonių finansavimu, ir pagal
kaupiamąjį principą apskaičiuotų bei faktiškai
išmokėtų palūkanų skirtumus; 
(17)     2012 m. baigta bankų
kapitalo didinimo programa, kuri sudarė galimybes dalyvaujantiems bankams patenkinti
Europos bankininkystės institucijos (EBI) nustatytą kapitalo rezervo
reikalavimą ir pasiekti metų pabaigos 1 kapitalo lygio programos
10 proc. tikslą. Orientacinis 120 % paskolų ir
indėlių santykio tikslas greičiausiai bus pasiektas iki
2014 m., nes kai kurie bankai jau dabar yra jį sumažinę iki
žemesnės nei ši riba. Stiprinamos pastangos diversifikuoti
įmonių sektoriaus finansavimo šaltinius. Vertinamos galimybės
gerinti veiklos rezultatus ir esamų Vyriausybės finansuojamų
kredito linijų valdymą.
Analizuojami bankų atgaivinimo planai ir rengiami
jų pertvarkymo planai; 
(18)     padaryta tolesnė pažanga
įgyvendinant augimą ir konkurencingumą didinančias
struktūrines reformas. Be to, kad stiprinama aktyvi darbo rinkos politika,
valdžios institucijos patvirtino visapusišką darbo rinkos reformą.
Siekiant remti darbo rinkos lankstumą ir kurti darbo vietas, naująja
teisine sistema mažinamos išeitinės išmokos, lengvinamos teisingo
atleidimo iš darbo sąlygos, didinamas darbo laiko lankstumas, didinamos
galimybės įmonės lygmeniu derėtis ir peržiūrimos
nedarbo išmokų sistemos, kad padaugėtų paskatų greitai
grįžti į darbą ir kartu būtų garantuota pakankamo
lygio apsauga. Veiksmų planai, susiję su vidurinėmis ir
profesinėmis mokyklomis, iš esmės įgyvendinami pagal
tvarkaraštį;
(19)     Paslaugų direktyva, kuria
siekiama mažinti kliūtis patekti į rinką ir skatinti
konkurenciją bei ekonominę veiklą palengvinant naujų
dalyvių patekimą į rinką skirtinguose ekonominiuose
režimuose, įgyvendinama. Parlamentui turi būti pateiktas
pagrindų įstatymas, kuriame bus nustatyti pagrindiniai
svarbiausių nacionalinių reguliavimo institucijų veikimo
principai, įskaitant suteiktą didelį nepriklausomumą ir
autonomiją. Padaryta didelė pažanga į nacionalinę
teisę perkeliant Trečiąjį energetikos dokumentų rinkinį
ir mažinant elektros energijos tarifo skolą, siekiant užtikrinti, kad būtų
palaikomas sistemos tvarumas. Paprastinamos licencijų išdavimo
procedūros ir mažinama kita administracinė našta įvairiuose
ekonomikos sektoriuose, kaip antai aplinkos ir teritorijų planavimo,
žemės ūkio ir kaimo plėtros, pramonės, turizmo ar geologijos;
(20)     2012 m. lapkričio
mėn. įgyvendinta visapusiška gyvenamojo būsto nuomos rinkos
reforma, dėl kurios gyvenamojo būsto rinka turėtų tapti dar
dinamiškesnė. Toliau pagal sutartą tvarkaraštį vykdomos teismų
sistemos reformos. Pasiekta pažanga mažinant neišspręstų bylų
skaičių ir vykdant platesnes reformas, kaip antai teismų
apylinkių geografinis pertvarkymas ir civilinio proceso kodekso reforma,
PRIĖMĖ ŠĮ
SPRENDIMĄ: 
1 straipsnis
1.           Įgyvendinimo sprendimo
2011/344/ES 1 straipsnis iš dalies keičiamas taip:
(a)                   
1 dalis pakeičiama taip:
„1. Sąjunga suteikia Portugalijai
paskolą, kuri neviršija 26 mlrd. EUR ir kurios ilgiausias vidutinis
grąžinimo terminas yra 19,5 metų. Atskirų paskolos dalinių
išmokų terminas gali būti iki 30 metų.“
(b)                   
Straipsnis papildomas šia dalimi:
„9. Portugalijos prašymu Komisija gali
pratęsti paskolos dalies arba dalinės išmokos terminą, jei
laikomasi ilgiausio vidutinio 1 dalyje nurodyto termino. Minėtam tikslui
pasiekti Komisija gali refinansuoti visus įsiskolinimus arba jų
dalį. Visos iš anksto pasiskolintos sumos laikomos Europos Centrinio Banko
(ECB) sąskaitoje, kurią Komisija atidarė finansinei pagalbai
administruoti.“
2.           Įgyvendinimo sprendimo
2011/344/ES 3 straipsnis iš dalies keičiamas taip:
(a)                   
3 ir 4 dalys pakeičiamos taip:
„3. Valdžios sektoriaus deficitas neviršija
5,9 proc. BVP 2011 m., 5,0 proc. BVP 2012 m.,
5,5 proc. BVP 2013 m. ir 4 proc. BVP 2014 m.
Apskaičiuojant deficitą, neatsižvelgiama į galimas biudžetines
bankų rėmimo priemonių išlaidas įgyvendinant Portugalijos
Vyriausybės finansų sektoriaus strategiją. Biudžeto
konsolidaciją galima pasiekti vykdant kokybiškas nuolatines priemones ir
iki minimumo sumažinant poveikį pažeidžiamiausioms grupėms.
4. Iki nurodytų metų pabaigos
Portugalija patvirtina 5–8 dalyse nurodytas priemones, o konkretūs
2011–2014 m. terminai išdėstomi Susitarimo memorandume. Portugalija
yra pasirengusi imtis papildomų konsolidavimo priemonių deficito
tikslams pasiekti per programos laikotarpį.“
(b)                   
7–9 dalys pakeičiamos taip:
„7. Portugalija, laikydamasi Susitarimo
memorandumo sąlygų, 2013 m. patvirtina šias priemones:
(a)         
2013 m. valdžios sektoriaus deficitas
neviršija 5,5 proc. BVP. Į 2013 m. biudžetą, įskaitant
į papildomą biudžetą, kuris turi būti patvirtintas
gegužės mėn. pabaigoje, įtrauktos konsolidavimo priemonės,
įgyvendinamos visus metus. Pajamų didinimo priemonės apima
gyventojų pajamų mokesčio reformą, kuria supaprastinama
mokesčio struktūra, išplečiama mokestinė bazė
panaikinant kai kurias mokesčių lengvatas ir padidinamas vidutinis
mokesčio tarifas išsaugant progresyvumą; išplečiama pelno
mokesčio bazė; padidinami akcizo mokesčiai ir periodiniai turto
mokesčiai bei speciali pensijoms taikoma solidarumo įmoka.
Išlaidų mažinimo priemonės apima viešojo administravimo, švietimo,
sveikatos priežiūros ir socialinių išmokų racionalizavimą;
darbo užmokesčio išlaidų mažinimą, mažinant nuolatinių ir
laikinųjų darbuotojų skaičių ir užmokestį už
viršvalandžius; mažinant valstybinių įmonių veiklos ir kapitalo
išlaidas; vykdant pakartotines derybas dėl viešojo ir privačiojo
sektorių partnerystės sutarčių; mažinant tarpinį
vartojimą šakinėse ministerijose; 
(b)         
kai kurios priemonės, parengtos atsižvelgus
į viešųjų išlaidų peržiūrą, įgyvendinamos
2013 m. Jos daugiausia susijusios su tolesniu viešojo sektoriaus
darbuotojų skaičiaus mažinimu: speciali judumo schema pakeičiama
perkvalifikavimo programa, viešojo sektoriaus darbo taisyklės derinamos su
privačiojo sektoriaus darbo taisyklėmis, pirmiausia viešojo
sektoriaus darbo laiką pailginant nuo 35 iki 40 valandų darbo
savaitės, didinamos viešojo sektoriaus darbuotojų įmokos į
specialias sveikatos draudimo schemas ir mažinamos papildomos išmokos. Vykdomas
platesnio masto šakinių ministerijų racionalizavimas, nei numatyta
pradiniuose biudžeto planuose, ir toliau racionalizuojamos socialinės
išlaidos. Be to, pirmiau minėtas nuolatines priemones turėtų
papildyti laikinosios priemonės (jas 2014 m. pakeistų
nuolatinės priemonės), kurias visų pirma sudaro lėšų
iš ES fondų panaudojimas ankstyvuoju etapu ir tolesnis kapitalo
išlaidų mažinimas (programa „Polis“);
(c)         
be kai kurių konsolidavimo priemonių,
įtrauktų į papildomą biudžetą, visus kitus teisės
aktų pakeitimus ir teisės aktų pasiūlymus, kurie
būtini reformoms įgyvendinti ir kurie yra susieti su
viešųjų išlaidų peržiūra, priima Vyriausybė arba jie
pateikiami parlamentui iki teisėkūros sesijos pabaigos 2013 m.
liepos mėn. viduryje;
(d)         
Portugalija toliau įgyvendina privatizavimo
programą;
(e)         
Portugalija koordinuoja keitimąsi informacija
visais valdžios lygmenimis, kad būtų lengviau planuoti 2014 m.
autonominių regionų ir vietos valdžios institucijų biudžeto
pajamas;
(f)           
Portugalija didina bendrų paslaugų
naudojimą viešojo administravimo srityje;
(g)         
Portugalija mažina šakinių ministerijų
(pvz., mokesčių, socialinės apsaugos, teisingumo) vietos
padalinių skaičių, sujungdama juos į gyventojų
aptarnavimo punktus ir visu programos laikotarpiu toliau plėtodama e.
administraciją;
(h)         
Portugalija tęsia ligoninių tinklo
reorganizaciją ir racionalizaciją, specializuodama ir koncentruodama
ligoninių paslaugas bei mažindama jų apimtį, įvesdama
ligoninių bendrą valdymą ir apjungdama jų veiklą.
Veiksmų plano įgyvendinimas užbaigiamas iki 2013 m. pabaigos;
(i)           
remiama tarptautinio garso ekspertų ir
priėmusi Naujojo nuomos miestuose akto įstatymo 6/2006 pakeitimus ir
įstatymo galią turintį dekretą, kuriuo supaprastinama
renovacijos administracinė procedūra, Portugalija vykdo išsamią
būsto rinkos veikimo peržiūrą;
(j)           
Portugalija kuria nacionalinio masto žemės
registracijos sistemą, kuri sudarytų galimybę vienodžiau
paskirstyti naudą ir sąnaudas vykdant miestų planavimą;
(k)         
Portugalija įgyvendina priemones,
išdėstytas veiksmų plane vidurinio išsilavinimo ir profesinio rengimo
ir mokymo kokybei gerinti, visų pirma įdiegia visiškai
veikiančią valdymo priemonę, kuria siekiama analizuoti, stebėti
ir vertinti švietimo ir lavinimo politikos rezultatus ir poveikį, ir
įsteigia pavyzdines profesines mokyklas;
(l)           
Portugalija priima dar nepriimtus išskirtinius
sektorinius pakeitimus, reikalingus siekiant visapusiškai įgyvendinti
Paslaugų direktyvą;
(m)       
Portugalija įgyvendina tikslines priemones,
skirtas nuolat mažinti susikaupusių neišspręstų teisės
aktų vykdymo užtikrinimo bylų skaičių, siekdama
išspręsti susikaupusių teismo bylų klausimą;
(n)         
Portugalija pateikia parlamentui pagrindų
įstatymą dėl pagrindinių nacionalinių reguliavimo
institucijų, siekdama užtikrinti jų visišką nepriklausomumą
ir finansinę, administracinę ir valdymo autonomiją;
(o)         
Portugalija gerina verslo aplinką baigdama
įgyvendinti administracinės naštos mažinimo reformas [visapusiškai
veikiančių kontaktinių centrų ir patvirtinimo nereikalavimo
projektai] ir dar labiau supaprastindama esamą licencijų išdavimo
tvarką, reglamentus ir kitą ekonomikoje susidarančią
administracinę naštą, kuri yra didžiausia ekonominės veiklos
plėtojimo kliūtis; 
(p)         
Portugalija užbaigia uostų valdymo sistemos
reformą, įskaitant uostų veiklos koncesijų nuodugnią
peržiūrą;
(q)         
Portugalija įgyvendina priemones, kuriomis
gerinamas transporto sistemos veikimas;
(r)          
Portugalija įgyvendina priemones, kuriomis
panaikinama energijos tarifų skola, ir visiškai perkelia į
nacionalinę teisę trečiąjį ES energetikos
dokumentų rinkinį;
(s)          
Portugalija užtikrina, kad nauja teisinė ir
institucinė viešojo ir privačiojo sektorių partnerystės
sistema būtų taikoma, o dėl viešojo ir privačiojo
sektorių partnerystės sutarčių dėl kelių
būtų vykdomos pakartotinės derybos pagal Vyriausybės
pateiktą strateginį planą, atsižvelgiant į reglamentavimo
sistemos peržiūrą, kad būtų gauta daugiau biudžeto
pajamų, ypač 2013 m.;
(t)           
Portugalija ir toliau skiria dėmesį kovos
su mokestiniu sukčiavimu ir mokesčių slėpimu
priemonėms ir užtikrina geresnį mokesčių mokėtojų
prievolių vykdymą;
(u)         
Portugalija pradeda taikyti koregavimus
išeitinių išmokų sistemoje pagal Susitarimo memorandumo nuostatas;
(v)         
Portugalija skatina darbo užmokesčio pokyčius,
atitinkančius darbo vietų kūrimo ir įmonių
konkurencingumo didinimo tikslus, siekiant panaikinti makroekonominį
disbalansą. Programos įgyvendinimo laikotarpiu minimalus darbo
užmokestis didinamas tik tuomet, jei tai pagrįsta atsižvelgiant į
ekonomikos ir darbo rinkos pokyčius;
(w)       
Portugalija ir toliau didina aktyvios darbo rinkos
politikos priemonių veiksmingumą, atsižvelgdama į vertinimo
ataskaitos ir veiksmų plano, kuriuo siekiama gerinti valstybinių
užimtumo tarnybų veikimą, rezultatus.
8. 2014 m. valdžios sektoriaus deficitas
neviršija 4,0 proc. BVP. Kad šis tikslas būtų pasiektas,
Portugalija įgyvendina išlaidų mažinimo priemones, kurios parengtos
vykdant viešųjų išlaidų peržiūrą. Apskritai šios priemonės
kartu sudaro 2 proc. BVP 2014 m. ir apima darbo užmokesčio
išlaidų mažinimą, kuriuo siekiama sumažinti viešojo sektoriaus
darbuotojų skaičių kartu keičiant darbuotojų
sudėtį taip, kad būtų daugiau aukštesnės
kvalifikacijos darbuotojų; viešojo sektoriaus darbo taisyklių
derinimą su privačiojo sektoriaus darbo taisyklėmis, pirmiausia
ilginant viešojo sektoriaus darbo laiką, sukuriant vadinamąjį
valandų banką, mažinant teises į atostogas; savanoriško
išėjimo iš darbo schemos įgyvendinimą; esamų valstybės
tarnautojų pensijų sistemos ir bendrosios pensijų sistemos
skirtumų mažinimą; įstatymais nustatyto pensinio amžius
ilginimą; ir, jeigu labai reikia, pensijoms taikomos progresinės
tvarumo įmokos įvedimą. Be to, sutaupoma daugiau tarpinio
vartojimo ir išlaidų programų lėšų šakinėse
ministerijose. Kai kurios priemonės gali būti iš dalies arba visiškai
pakeistos kitomis panašaus dydžio ir kokybės priemonėmis.
9. Siekiant atkurti pasitikėjimą
finansų sektoriumi, Portugalija siekia išlaikyti tinkamą kapitalo
lygį savo bankų sektoriuje ir užtikrina metodišką įsiskolinimo
mažinimą, laikydamasi Susitarimo memorandume nustatytų terminų.
Šioje srityje Portugalija įgyvendina su Komisija, ECB ir TVF
suderintą Portugalijos bankų sektoriaus strategiją, kad
būtų išsaugotas finansinis stabilumas. Visų pirma Portugalija:
(a)         
skatina bankus tvariai stiprinti savo
įkaitų rezervus;
(b)         
užtikrina subalansuotą ir metodišką
bankų sektoriaus įsiskolinimo mažinimą – tai labai svarbu
siekiant ilgam panaikinti finansavimo disbalansą ir vidutinės
trukmės laikotarpiu sumažinti priklausomybę nuo Eurosistemos teikiamo
finansavimo. Bankų finansavimo ir kapitalo planai peržiūrimi kas
ketvirtį;
(c)         
skatina įmonių sektoriaus, visų
pirma mažųjų ir vidutinių įmonių, finansavimo
galimybių diversifikavimą, taikydama įvairias priemones, skirtas
jų prieigai prie kapitalo rinkų ir eksporto kredito draudimo gerinti;
(d)         
toliau racionalizuoja valstybės
įmonių grupę CGD;
(e)         
optimizuoja turto, kuris iš BPN perduotas trims
valstybės specialiosios paskirties įmonėms, susigrąžinimo
procesą naudodamasi profesionalios trečiosios šalies teikiamomis
turto valdymo paslaugomis ir suteikdama jai įgaliojimą palaipsniui
susigrąžinti turtą. Portugalijos Vyriausybė kreditus
valdančią šalį atrenka vykdomo konkurso būdu, o
įgaliojime numato tinkamas paskatas kuo labiau padidinti susigrąžinamas
sumas ir kuo labiau sumažinti veiklos išlaidas. Portugalijos Vyriausybė
užtikrina, kad kitų dviejų valstybės specialiosios paskirties
įmonių patronuojamosios įmonės ir turtas būtų
parduoti laiku;
(f)           
remdamasi pateiktu preliminarių
pasiūlymų skatinti įmonių sektoriaus finansavimo
galimybių diversifikavimą rinkiniu, rengia ir įgyvendina
sprendimus, kuriais įmonių sektoriui suteikiamos finansavimo
galimybės, kaip tradicinių banko kreditų alternatyva.
Portugalijos Vyriausybė įvertina Vyriausybės remiamų eksporto
kredito draudimo schemų veiksmingumą, kad būtų galima imtis
su ES teise suderinamų priemonių eksportui skatinti;
(g)         
analizuoja bankų gaivinimo planus, sistemai
teikia gaivinimo planų rekomendacijas ir rengia bankų pertvarkymo
planus, remdamasi bankų pateiktomis ataskaitomis. Užtikrina, kad
būtų nustatyta pradinio ir metinio Bankų pertvarkymo fondo
finansavimo tvarka. Įgyvendinant bankų gaivinimo ir pertvarkymo
planus prioritetas teikiamas sisteminės svarbos bankams;
(h)         
įgyvendina finansų įstaigų
dalyvavimo namų ūkiams taikomoje neteisminėje skolų
restruktūrizavimo procedūroje sistemą, palengvina
įmonių skolos restruktūrizavimo vykdymą ir įgyvendina
veiksmų planą, kuriuo siekiama geriau informuoti visuomenę apie
restruktūrizavimo priemones;
(i)           
parengia ketvirtines naujų
restruktūrizavimo priemonių įgyvendinimo ataskaitas ir vykdo
bankrotu suinteresuotų šalių apklausą, siekiant sužinoti apie
esamų skolos restruktūrizavimo priemonių tinkamumą ir
galimus trūkumus arba kliūtis, surasti alternatyvų
sėkmingam bendrovių, kurios yra susijusios su viešųjų
išlaidų peržiūra, atgaivinimui padidinti (speciali atgaivinimo
procedūra didelių finansinių sunkumų turinčioms
bendrovėms) ir SIREVE (bendrovių gaivinimo sistema pagal neteisminius
susitarimus su sunkioje ekonominėje padėtyje esančiomis arba
neišvengiamą bankrotą patirsiančiomis arba faktinį
bankrotą patiriančiomis bendrovėmis);
(j)           
vertina galimybes gerinti veiklos rezultatus ir
esamų Vyriausybės finansuojamų kredito linijų valdymą,
nustato ketvirtinį valstybės remiamų kredito linijų,
kuriomis lengvinamos galimybės MVĮ gauti finansavimą,
paskirstymo stebėsenos ir atskaitomybės mechanizmą; vykdo
Nacionalinės garantijų sistemos išorės auditą.“
2 straipsnis
Šis sprendimas skirtas Portugalijai. 
3 straipsnis
Šis sprendimas skelbiamas Europos
Sąjungos oficialiajame leidinyje.
Priimta Briuselyje
                                                                       Tarybos
vardu
                                                                       Pirmininkas
[1]               OL L 118, 2010 5 12, p. 1.